C 24/22
BG
Официален вестник на Европейския съюз
17.1.2022 г.
Преюдициално запитване от Korkein hallinto-oikeus (Финландия), постъпило на 4 ноември 2021 г. — Booky.fi Oy (Дело C-662/21) (2022/C 24/28) Език на производството: фински Запитваща юрисдикция Korkein hallinto-oikeus
Страни в главното производство Жалбоподател: Booky.fi Oy Заинтересована страна: Kansallinen audiovisuaalinen instituutti (KAVI)
Преюдициални въпроси 1) Като се има предвид член 36 ДФЕС, допуска ли член 34 ДФЕС тълкуване на член 5, параграф 1 от Kuvaohjelmalaki, според което във връзка с продуктовата информация се изисква класификация на аудио-визуални програми съгласно Kuvaohjelmalaki и наличие на основаващите се на тази класификация обозначения относно минималната възраст за гледане на програмите, още от момента, в който носителите на аудио-визуални програми се предлагат за продажба в онлайн магазин, въпреки че аудио-визуалните програми са били класифицирани и обозначени в друга държава членка, но още не са доставени във Финландия?
От значение ли е за преценката на въпроса, че Kuvaohjelmalaki не съдържа разпоредба относно изключения от класификацията и обозначаването поради обстоятелството, че е установено, че купувачът на носителя на аудио-визуална програма е навършил пълнолетие и че описаното по-горе изискване за нови класификация и обозначаване при предлагането на носител на аудио-визуална програма в онлайн магазин се прилага само ако програмата се предлага от организации или търговци, които са регистрирани или установени във Финландия, или ако се предлага от лице, което е финландски гражданин или пребивава постоянно във Финландия, съответно когато решението за предлагане на програмата е взето във Финландия?
2) Ако пропорционалността на посоченото по-горе изискване за нови класификация и обозначаване предполага допускането на изключение от изискването, тъй като е установено, че купувачът на аудио-визуалната програма е навършил пълнолетие: трябва ли при продажба на пълнолетно лице да се изисква да бъде установено с абсолютна сигурност, че към момента на поръчка и продажба на носителите на аудио-визуални програми купувачът е навършил пълнолетие, или е достатъчно продавачът на този носител да има за цел да се увери, че купувачът е навършил пълнолетие?
Преюдициално запитване от Hovrätten för Nedre Norrland (Швеция), постъпило на 5 ноември 2021 г. — AI и Åklagarmyndigheten (Дело C-666/21) (2022/C 24/29) Език на производството: шведски Запитваща юрисдикция Hovrätten för Nedre Norrland
Страни в главното производство Жалбоподатели и ответници: AI и Åklagarmyndigheten